Nej, kroppen glemmer det ikke, og når du først kommer i nærkontakt med en dejlig mand igen, så vil din krop helt sikkert reagere naturligt og på fuld styrke. Det er lidt det samme, som når man siger, at når man først har lært at cykle, glemmer man det ikke igen. Det her er jo bare meget sjovere. Da det er så lang tid siden, du sidst har været sammen med en mand, har du måske en meget dyb længsel efter det, og den skal du sådan set bare slippe løs, når du skal være sammen med en mand igen. Rent fysisk vil manden ikke kunne mærke, at det er lang tid siden for dig. Måske vil han registrere, hvis du er lidt usikker, fordi du tror, han kan mærke det, eller du føler dig lidt ”rusten”, men det skal du bare springe op og falde ned på. Måske synes han endda, det er lidt sødt, hvis han føler, du er lidt ”jom­fruelig”, og han skal hjælpe dig lidt på vej. Skynd dig op i et par høje hæle, på med læbestiften og ud find dig en lækker mand, du kan sætte gang i dit sexliv med.